เชิญชวนคนไทย ประหยัดน้ำ สู้วิกฤตภัยแล้ง ปลุกพลังคนไทย ร่วมมือร่วมใจฝ่าวิกฤต
นายนิพนธ์ บุญญามณี รัฐมนตรีช่วยว่าการกระทรวงมหาดไทย เป็นประธานในพิธีเปิดกิจกรรม “ประหยัดน้ำ สู้วิกฤตภัยแล้ง ปลุกพลังคนไทย ร่วมมือร่วมใจฝ่าวิกฤต” ของการประปานครหลวง (กปน.) ณ บริเวณลานโปรโมชัน โซน F ชั้น 1 ห้างสรรพสินค้าเซ็นทรัล พลาซา เวสต์เกต โดยมี นายสุจินต์ ไชยชุมศักดิ์ ผู้ว่าราชการจังหวัดนนทบุรี ร่วมเป็นเกียรติในพิธี โดยรัฐมนตรีช่วยว่าการกระทรวงมหาดไทย กล่าวว่า กปน. ซึ่งให้บริการประชาชนในพื้นที่กรุงเทพมหานคร นนทบุรี และสมุทรปราการ เพื่อช่วยพัฒนาคุณภาพชีวิตที่ดีให้ประชาชน เสริมความแข็งแกร่งให้เศรษฐกิจ ทั้งนี้ กปน. ให้ความสำคัญกับการดูแลรักษาทรัพยากรน้ำที่มีอยู่อย่างจำกัด โดยการจัดกิจกรรมอนุรักษ์ทรัพยากรน้ำและสิ่งแวดล้อมอย่างต่อเนื่อง ซึ่งในปีนี้ได้จัดกิจกรรม “ประหยัดน้ำ สู้วิกฤตภัยแล้ง ปลุกพลังคนไทย ร่วมมือร่วมใจฝ่าวิกฤต” เพื่อรณรงค์ให้ประชาชนตระหนักถึงความสำคัญของทรัพยากรน้ำและใช้น้ำอย่างรู้คุณค่า เพื่อให้ทุกคนสามารถผ่านพ้นวิกฤตภัยแล้งไปได้ รวมทั้งสงวนต้นทุนน้ำไว้ใช้ให้เกิดประโยชน์สูงสุดกับทุกภาคส่วน        ด้านนายนิสิต จันทร์สมวงศ์ ประธานกรรมการ กปน. กล่าวว่า ปัจจุบันทั่วโลกเผชิญกับสภาพภูมิอากาศที่เปลี่ยนแปลงไป (Climate change) ซึ่งส่งผลกระทบต่อสิ่งแวดล้อม รวมทั้งทรัพยากรน้ำ โดยปีนี้ปริมาณน้ำในเขื่อนของประเทศไทยน้อยกว่าช่วงเวลาเดียวกันของปีที่ผ่านมา และส่งผลต่อการผลิตน้ำประปาของ กปน. ทำให้รสชาติของน้ำประปาอาจเปลี่ยนแปลงในบางวันและบางเวลา ในช่วงน้ำทะเลหนุนสูง แม้ตอนนี้จะเริ่มเข้าสู่ฤดูฝน แต่ กปน. ยังคงขอความร่วมมือประชาชนทุกคนร่วมกันประหยัดน้ำต่อไป เพื่อเป็นต้นทุนในการผลิตน้ำประปาทั้งในพื้นที่ให้บริการของ กปน. และทั่วประเทศไทย เพื่อให้ทุกคนได้มีน้ำใช้อย่างยั่งยืน